Se anunță schimbări importante pentru românii care își fac pașaport în 2024. Asta pentru că proiectul care modifică Legea 248/2005 privind regimul liberei circulaţii a cetăţenilor români în străinătate a fost adoptat de Camera Deputaților, în calitate de for decizional. Această inițiativă legislativă schimbă regulile pentru persoanele care vor să își facă pașaport în cursul acestui an și a fost trimisă spre promulgare.
Pe data de 18 martie 2024, Senatul României a adoptat un proiect de modificare a Legii 248/2005 privind regimul liberei circulaţii a cetăţenilor români în străinătate, în calitate de prim for sesizat. Mai apoi, Camera Deputaților, for decizional, a dat undă verde inițiativei, astfel că legea a fost trimisă spre promulgare, iar noi modificări se anunță.
Așa cum spuneam, se anunță schimbări importante pentru cei care vor să își facă pașaport în 2024. Concret, noile reglementări vizează condiţiile în care poate fi eliberat paşaportul simplu temporar. Potrivit legii trimise spre promulgare, acesta va fi emis doar în situații urgente, ce presupun deplasarea în străinătate sau continuarea unei călătorii ori reglementarea şederii/situaţiei juridice a cetăţenilor români aflaţi în afara țării, care nu mai posedă documente de călătorie valabile.
De asemenea, noua lege mai stabilește ca datele biometrice și ale cetățenilor să fie preluate de personalul consulat, la misiunile diplomatice și oficiile consulare ale României o singură dată, cu posibilitatea de reutilizare a lor atunci când este nevoie. Ceea ce înseamnă că datele biometrice vor fi preluate de personalul consulat o singură dată și folosite atât pentru eliberarea paşaportului simplu electronic, cât şi pentru eliberarea titlului de călătorie sau a cărţii electronice de identitate, în funcție de solicitările înaintate.
Mai mult, din cauza faptului că au existat situaţii în care hotărârile instanţelor de judecată de suplinire a acordului unuia dintre părinţi pentru eliberarea paşaportului minorului au lăsat loc de interpretări, legea prezintă unele modificări și pentru astfel de situații. Nefiind clar dacă suplinirea a avut în vedere eliberarea unui singur document de călătorie sau eliberarea paşapoartelor până la dobândirea de către minor a capacităţii de exerciţiu, prin noua lege se stabilește ca eliberarea succesivă a mai multor paşapoarte simple electronice pentru minori să se efectueze numai dacă în cuprinsul hotărârii judecătoreşti sau al ordonanţei preşedinţiale de suplinire a acordului unuia dintre părinţi, instanţa a stabilit, în mod expres, acest aspect.
De asemenea, conform noii legi, persoanele care au pierdut cetățenia română și nu au predat documentele de călătorie în termen de 5 zile de la data pierderii cetățeniei vor rămâne fără pașapoarte. Mai exact, documentul va fi anulat automat pe cale informatică, Direcţia Generală de Paşapoarte fiind autoritatea care ține evidența cetățenilor cu domiciliul în străinătate.